Στο πένθος έχει βυθιστεί ένα χωριό της Θεσσαλίας, μετά την αποκάλυψη ενός νεαρού ότι είναι χορτοφάγος.

Σ

ύμφωνα με πληροφορίες, το τραγικό περιστατικό εκτυλίχθηκε όταν ένας 25χρονος νεαρός αρνήθηκε στο οικογενειακό τραπέζι να φάει κρέας, ανακοινώνοντας ότι είναι χορτοφάγος.

«Επικράτησε πανδαιμόνιο» είπε ένας συγγενής που βρισκόταν στο τραπέζι. «Η μητέρα του χτυπούσε το χέρι της στο στήθος φωνάζοντας «δεν μας έφτανε ο κορωνοϊός, άλλο κακό μας βρήκε χρονιάρες μέρες», ο πατέρας του δακρυσμένος είχε μείνει ακίνητος με απλανές βλέμμα, μια θεία χτυπούσε το κεφάλι της στον τοίχο. Η γιαγιά σηκώθηκε και άρχισε να ψέλνει Τη Υπερμάχω αλλά έχει αλτσχάιμερ, το κάνει συχνά.»

Η είδηση μέσα σε λίγα λεπτά έκανε το γύρο του χωριού, ενώ λίγο αργότερα έκανε και δεύτερο για όσους δεν είχαν ενημερωθεί με τον πρώτο. Ορισμένοι κάτοικοι μάλιστα άκουγαν για πρώτη φορά τη λέξη, όπως κάποιοι ηλικιωμένοι. «Χορτουφάγους; Τρώει χόρτα δηλαδή; Βουσκάει;» είπε χαρακτηριστικά ένας παππούς, ενώ όταν του εξήγησαν άρχισε να κουνάει οργισμένος τη μαγκούρα του, φωνάζοντας ότι μόνο στην κατοχή έτρωγαν χόρτα γιατί δεν υπήρχε κρέας.

Σύμφωνα με πληροφορίες, έξω από το σπίτι μετέβη και ο παπάς του χωριού, κουβαλώντας τον έξτρα λαρτζ σταυρό που βγάζει συνήθως στον επιτάφιο.

Όπως λένε οι γείτονες της οικογένειας, ο νεαρός δεν είχε δώσει ποτέ δικαιώματα. «Και του κοντοσούβλι του έτρωγ’, κι τ’αρνιά, κι τα κατσίκια, κι απόλα. Κανείς δεν είχε φανταστεί οτι θα γίν’ απ’αυτούς τους βετζιτέριαν.»